**KLAIPĖDOS MIESTO ŠEIMOS TARYBOS**

 **POSĖDŽIO PROTOKOLAS**

2020 m. gruodžio 10 d. Nr. TAR-210

Posėdis įvyko 2020-12-10, posėdžio pradžia 10.00 val. (nuotoliniu būdu „Microsoft Teams“)

Posėdžio pirmininkė Rita Čėsnaitė.

Posėdžio sekretorius Regina Venskuvienė.

Dalyvavo: (nuotoliniu būdu) Šeimos tarybos nariai: Rita Čėsnaitė, Saulius Budinas, Germanas Čepas, Edita Kučinskienė, Laima Juknienė, Andrius Vaitkevičius, Aušra Zarambienė. Danguolė Misiukonienė.

Kviestiniai asmenys: Ramunė Jurkuvienė, Kauno miesto šeimos tarybos pirmininkė.

DARBOTVARKĖ:

1. Dėl pasidalinimo patirtimi su Kauno miesto šeimos taryba. Kauno miesto šeimos tarybos veiklos pristatymas. (Ramunė Jurkuvienė, Kauno miesto šeimos tarybos pirmininkė).
2. Diskusija dėl galimų bendrų veiklų su Kauno miesto šeimos taryba.

1. SVARSTYTA: Kauno miesto šeimos tarybos veiklos pristatymas ir pasidalijimas patirtimi.

Kauno miesto šeimos tarybos pirmininkė pristatė tarybos veiklą. Šeimos tarybos yra paplitusios daugelyje Europos šalių. Kauno Šeimos taryba įkurta 2013 metais. Poreikis atsirado iš to, kad nebuvo susikalbėjimo tarp institucijų. Prie bendro stalo buvo sukviesti žmonės, atstovaujantys valdžios institucijoms, NVO (atnešantys realias aktualias šeimų problemas) ir biurokratai, žinantys kaip sujungti šias dvi grupes. Pradžioje dirbti kartu norėjo 20 organizacijų, todėl reikėjo vykdyti atranką, kad dalyvių skaičius būtų optimalus. Praktiškai visa socialinė sistema dirba maždaug su 1 % šeimų, taikydama intervencines priemones. Prevencijai skirta mažai priemonių. Šeimos tarybos skiriamasis bruožas yra tas, kad ji dirba prevenciškai. Ji dirba planine ir neplanine tvarka. Svarbu žinoti kokia yra realybė ir kaip teisės aktai veikia realybėje. Šeimos tarybai priklausiantys Savivaldybės tarybos nariai puikiai žino tikrąją padėtį mieste. Nuosekliai dirbant, panaudojant šeimos tarybos narių kompetencijas, galima pasiekti didesnių rezultatų. Šeimos taryboje buvo svarstyti šeimos poreikių ir paslaugų planų sudarymai, siūlyta intensyvinti darbą seniūnijose, keltas šeimos kortelės klausimas, gyvenamosios vietos deklaravimo ir kiti klausimai. Dabartiniu metu prioritetinis klausimas yra elgesio ir emocijų sutrikimų turintys paaugliai. Kaune nėra paauglių krizių centro. Realiai pagalbą teikia tik psichiatrinė ligoninė. Bet ten guli daug paauglių dėl socialinių problemų. Tėvai praktiškai tuo metu pagalbos negauna. Nėra specifinės pagalbos. Šiuo metu nupirktos paslaugos 30-čiai elgesio ir emocijų sutrikimus turintiems vaikams ir jų šeimoms.

Edita Kučinskienė sako, kad Klaipėdoje turime EQUIP programą, kurią vykdo Klaipėdos pedagoginės psichologinės tarnybos specialistai, tačiau šiuo metu ji negali vykti dėl pandemijos, todėl nepatenkinamas poreikis. Trūksta paslaugų nepilnamečiams, linkusiems save žaloti, suicido atvejais, negauna pagalbos prekybos žmonėmis bylose dalyvaujantys liudytojai, neturintys nukentėjusiojo statuso.

Rita Čėsnaitė pristatė VšĮ „Liberi“ dienos centro veiklą. Trūksta bendraminčių dirbti ir dalintis patirtimi.

Aušra Zarembienė išsakė tėvų ir pedagogų nerimą dėl įtraukiojo ugdymo.

Andrius Vaitkevičius išsakė bažnyčios poziciją dėl šeimos sampratos.

NUTARTA. Sujungti kelių miesto šeimos tarybas ir organizuoti bendrus pasitarimus, inicijuoti teisės aktų pakeitimus kartu su nacionaline šeimos taryba.

1. SVARSTYTA: Galimos bendros veiklos su Kauno miesto šeimos taryba.

Lietuvoje daugelyje savivaldybių yra aktyviai veikiančios šeimos tarybos. Per eilę metų jos įgijo patirties, tapo žinomos. Bendradarbiaujant ir keičiantis patirtimi galima pasiekti daugiau ir savivaldybės ir nacionaliniu mastu, siekiant šeimų gerovės. Planuojama kitais metais organizuoti konferenciją, skirtą aktyvinti tėvų bendruomenes ugdymo įstaigose. Konferencija būtų nuotolinė.

NUTARTA: planuoti periodiškai susitikimą su Kauno miesto šeimos taryba, įtraukiant ir kitas miestų šeimos tarybas, numatyti svarstytinus klausimus, finansavimą, kviečiamus lektorius. Aktyvinti šeimos tarybos darbą, pasitelkiant kitų savivaldybių patirtį.

|  |  |
| --- | --- |
| Posėdžio pirmininkė | Rita Čėsnaitė |
|  |
| Posėdžio sekretorė | Regina Venskuvienė |